**Májusi ajánlók:**

* **RÉV Színházi és Nevelési Társulat: Kívül-belül**

**Május 2., 20:00**

**Korosztály: 14 +**

Amikor egy diák része lesz egy közösségnek, meg kell találnia benne a helyét, és ha neki ez nem megy, mert mondjuk kevésbé határozott, bátortalan vagy egyszerűen még keresi önmagát, segítenek majd a többiek. Az más kérdés, hogy a mások által adományozott szerepkörben, státuszban, a hierarchiában kijelölt helyén hogyan érzi majd magát ez a fiatal.

A Kívül- belül munkacímű előadásunk azt a kérdést vizsgálja, hogy egy nem kívánt szerepkörnek milyen előzményei, ill. következményei lehetnek. Miért kerülhet valaki egy olyan szerepbe, amiben rosszul érzi magát? Milyen viselkedési formákat szül egy ilyen, stigmaként viselt szerepkör? Hogyan változhat tőle a személyiség? A darab központi szereplője, Áki, elhatározza, hogy kitör az évek óta viselt, a családja és az osztálytársai által ráruházott, nem kívánt szerepből, az ő próbálkozásait követhetjük nyomon. Ez a kényelmetlen skatulya egyre jobban frusztrálja a tizenhat éves fiút, olyannyira, hogy kitörési kísérlete egy ponton agresszióba csap át.

A RÉV Színházi és Nevelési Társulat elsődleges célkitűzése, hogy olyan iskolákba, olyan diákoknak vigye el a színház semmivel nem összehasonlítható hangulatát – akár tantermi körülmények közé – akik alig, vagy egyáltalán nem részesülnek ebből az élményből szociális vagy környezeti helyzetük miatt.

Színész-drámatanáraink több éves szakmai tapasztalattal rendelkeznek mind a színházi, mind a drámás munkát tekintve. Közösségteremtő munkájuk során évről évre több száz diákkal dolgoznak együtt – legyen szó színházi nevelésről, színjátszásról, vagy akár más szabadidős programról, táborokról.

Az elmúlt 6 év alatt mintegy 300 foglalkozásunkon több, mint 6000 diák vett részt Győrben és környékén.

Az előadást felnőtt nézőknek is ajánljuk!

Szereposztás:

Színész - drámatanárok: Bársonyosi Dávid, Bálint Betty, Balla Richárd, Bojkovszky Zsolt, Nagy Zsolt, Lakatos Dorina, Szántó Dániel

Zenei munkatárs: Formán Bálint

Író, rendező: Pass Andrea

* **RÉV Színházi és Nevelési Társulat – KB35 Inárcs: othello**

**Május 3., 20:00**

**Korosztály: 16 +**

-William Shakespeare Othello című drámája és Márton László fordítása alapján-

“JAGO: Láthatsz sok görnyedő hülyét, ki kedvét leli a nyomorult szolgaságban, s ha megvénül, kirúgják. Korbácsot a becsületes baromnak! És vannak olyanok is, akik színlelik a hűséget a főnökhöz, jól meghíznak a zsírján, és ha már vastagra bélelték kabátjukat, maguk urai lesznek; s igazuk van! Ilyennek vallom jómagamat is. Csak a látszat visz saját célom felé!”

A vidéki független szféra két képviselője, a KB35 Inárcs és a győri RÉV Színházi és Nevelési Társulat koprodukciójában, William Shakespeare Othellójával olyan témákat érintenek, mint a xenofóbia, manipuláció vagy a családon belüli erőszak. A két csoport története jó pár helyen keresztezte egymást, legyen szó Balassagyarmatról, Inárcsról vagy épp a MU Színházról, ahol első közös bemutatójukra készülnek.

Othello idegen. Mert idegenként gondolnak rá, mert gyűlölik, mert félnek tőle.

Desdemona lázad. A rendszer, az apja, a kérők ellen.

Rodrigo fizet. Jagonak, mindenért, az életével.

Cassio bohém. Iszik, mulat, öl.

Emilia szeret. Egy férfit, egy másikat, az életét.

Brabantio átkoz. A lányát, az idegent, a létet.

Jago tervez. Bosszút, Othello ellen.

Szereposztás/Stáb:

Othello / Balla Richie

Desdemona / Bálint Betty

Jago / Nagy Zsolt Zsozsa

Emilia / Lakatos Dorina

Rodrigo / Boda Tibor

Cassio / Szántó Dániel

Öreg, Brabantio, Lodovico / Szivák-Tóth Viktor

Fordította / Márton László

Jelmez / a másik Kiss Gabriella

Rendező / Szivák - Tóth Viktor, Balla Richie

Erről az előadásról még bővebben itt: <http://mu.hu/aktualis-musor/2018-februar/item/533-rev-szinhaz-es-a-kb35-inarcs-koprodukcioja-othello>

* **Homo Ludens Project: Átváltozás**

**Május 14., 20:00**

**Korosztály: 16 +**

- színházi előadás Franz Kafka azonos című műve nyomán -

Kedves Emberek!

Grete Samsa vagyok, a bátyám, Gregor nevében kereslek Benneteket, mert szegénynek nem áll módjában írni most. Az én – sokszor túlságosan is izgatott – bátyám utazóügynök, és saját történetének darabkáit szeretné a figyelmetekbe ajánlani egy színházi előadás formájában! Valami olyasmit hablatyolt még, nem értettem teljesen, hogy ebben a történetben minden édesen csillog és csilingel, de a cukormáz mögött valami rettenetesen keserű íz fészkelte be magát. És hogy ezen az estén még a cukorbaba is kimutatja vicsorgó foga fehérjét. Nem értem e gondolatait, de Ti biztosan! Gyertek, nézzétek meg az én szörnyeteg testvérkémet!

puszi:

Grete

A 2017/2018-as évad kiemelt előadása a Franz Kafka Átváltozás című műve alapján készült azonos című előadás. A Benkő Imola Orsolya által rendezett előadásban a folytonosság és a következetes építkezés a jellemző. Az Átváltozás nem csak a XX. század gondolkodásának, létezésének aktualitásait mutatja be, hanem a XXI. századi emberét is. A munkahelynek, a családnak, a rohanásnak, a teljesítmény-kényszernek és nem utolsó sorban a pénznek kiszolgáltatott létezést ábrázolja nagyon erős képiséggel. Gregor Samsa átváltozásának nincsenek előzményei, egyik napról a másikra történik. Ha eltöprengünk Gregor Samsa örömtelen életén, azon kell csodálkoznunk, hogy oly sokáig lehetett tekintélyes kereskedelmi utazó (s nem előbb változott csúf féreggé). Gépies, lélekölő munkában teltek napjai. Ehhez az egyhangú, mechanikus robothoz járult mérhetetlen kiszolgáltatottsága, egzisztenciális függősége: a cégfőnök fölényes pökhendiséggel bánt bele, s az adósság miatt még zsarolhatta is. Megalázottságában örökös rettegés lett az osztályrésze: félt a főnöktől, a cégvezetőtől, zsarnokoskodó apjától. Lelkifurdalás gyötörte, hogy talán nem jól végzi munkáját, s elégedetlenek vele. Családja felháborító módon élősködött rajta, megvetette, kihasználta. Puszta pénzkereső eszköznek tekintették, holott – mint később kiderült – mindnyájan képesek lettek volna gondoskodni magukról (az apa bankszolga lett, Grete elárusítónő, az anya varrást vállalt egy divatüzletnek, egyik szobájukat albérletbe adták). Az állandóan szorongó, megalázkodó, megalkuvó Gregornak nem volt elég ereje, akarata, hogy kitörjön ebből a bekerített helyzetből. Megadta magát, s ez az önfeladás elpusztította egyéni életét, emberi méltóságát. Benkő Imola Orsolya elképzelésében a család, és a főnök jelennek meg féreg képében, habitusuknak megfelelő többnyire komikus, abszurd, emberhez egyáltalán nem hasonlító féregformákban. Azon a bizonyos reggelen, amikor Gregor felébred, valójában arra ébred, hogy csupasz, kiszolgáltatott emberként kénytelen napjait tengetni. Az előadásban a látványon, a hangzáson, a mimikus, gesztikus játékon van a hangsúly, ezt emeli ki Kovács Gyula A. és Petrács Gábor cukormázas világot megidéző díszlete is. Az előadás legfőbb eszközei a humor, és az abszurd játék, emberi játszmák, gesztusok és mimika.

A Szegedi Focus Műhely 2003. és 2011. között független színházi társulatként működött, éves repertoárral, vendégszereplésekkel, fesztiválszereplésekkel, díjakkal. Előadásainkat Szeged mellett nagy sikerrel mutattuk be többek között a Kecskeméti Katona József Színházban, a budapesti Szkéné Színházban, a Bárka Színházban, Pécsett, a Művészetek Völgyében, és nemzetközi fesztiválokon (Arad Fun Underground Theater Projekt, THEALTER-SZASZSZ Fesztivál, Közép-Európa Színházi Fesztivál, Bécs) is. A társulat „kutatószínház” volt, elkötelezetten kereste a színház legkülönbözőbb kifejezési lehetőségeit és kommunikációs csatornáit.

A társulat megszűnését követő évben született meg a „játékos ember” projektötlet. Alkotóközösségünket, a Homo Ludens Projectet a játékos, önfeledt gyermeki szemléletmód inspirálta: szabad játék a különböző művészeti ágakkal, szabad játék műfajokkal, látszólag összeegyeztethetetlen témákkal, nevetséges, megvetett vagy épp szimpatikus figurákkal, kritikus társadalmi helyzetekkel, játék a valósággal, játék a színházzal. Az alkotóközösség szemlélete lehetővé teszi a társadalmi problémák szabad és játékos megközelítését.

Szereposztás / stáb:

Anya: Mezei Tímea

Apa: Petrács Gábor

Grete: Stefanik Kata

Gregor Samsa: Szilágyi Szabolcs

Zeneszerző: Gyüdi Eszter

Sound effect: Szilágyi Szabolcs

Fények: Nahóczki Viktor és Danyi Róbert

Díszlet: Kovács A. Gyula és Petrács Gábor

Jelmez: Simon Feri

Rendező: Benkő Imola Orsolya

**PLUSZ**

* **Úgy Táncolnék Veled – találkozás a kortárs tánccal**

**Május 13., 16:00**

**Korosztály: 14 +**

**Ingyenes program**

Interaktív színházi műhely a kortárs tánc népszerűsítéséért mindenkinek. A nagy sikerre való tekintettel újra jelentkezik tematikus eseménysorozatunk, mely lehetőséget kínál arra, hogy a kortárs tánc iránt érdeklődők most még közelebb kerülhessenek a műfajhoz. A résztvevők számára minden alkalommal két elismert alkotó részvételével tartunk szakmai programot.

Májusi házigazdák:

- Vadas Zsófia Tamara

- Szeri Viktor

Moderátor:

- Szemessy Kinga

PROGRAM:

Beszélgetés az előadók között

Az alkotók egymás hozott témáiból felkészülve tartanak izgalmas szakmai párbeszédet, melynél a nézők is résztvevőkké válhatnak több ponton.

Vetítés

A nézők bepillantást nyerhetnek egy-egy színpadi jelenetbe, melyet az alkotók a helyszínen elemeznek is. A vetítés záró akkordjaként lehetőset biztosítunk arra, hogy minden felmerülő kérdést feltehessenek a művészek számára.

Beszélgetés az előadókkal

A már jól bevált közönségtalálkozók mintájára épülő záró blokkban résztvevőink kötetlenül

beszélgethetnek az alkotókkal.

A házigazdákról röviden:

**Szeri Viktor** 2014-ben végzett a Budapesti Kortárstánc Főiskolán. Azóta független előadóként és alkotóként dolgozik. Molnár Csaba Az Ökör c. és Vass Imre taking place c. darabjaiban előadóként vett részt. Vavra Júliával kísérletező duettjük (Sugárvely) 2016-ban az Artusban, majd a Sziget Fesztiválon volt látható. ∆YOU TAKE MY BREATH AWAY∆ című szóló performanszát a budapesti tranzit. hu-ban, az Artusban és a berlini CHB-ban mutatta be. Szeri munkáiban a fiatal kultúra, a szubkultúrák és azok problémái, érzései erősen megjelennek. A vizualitás és a d.i.y. megoldások kulcsfontosságú összetevői darabjainak. Az utóbbi években a képzőművészet és a performansz művészet kapcsolatával foglalkozik.

**Vadas Zsófia Tamara** táncos, koreográfus. Koreográfiát és táncpedagógiát tanult a Budapest Kortárstánc Főiskolán. Táncosként a Tünet Együttes és Hód Adrienn, illetve a Hodworks korábbi előadásaiban volt látható. Jelenleg, Molnár Csaba (Az Ökör, Eclipse) Vass Imre (Taking place) és a Stereo Akt (Felülről az Ibolyát, Promenád) darabjaiban látható. Saját munkáira a kollektív alkotói szemlélet jellemző. A Dányi-Molnár-Vadas trió által létrehozott Nyúzzatok meg című előadás Lábán-díjban részesült 2014-ben.